b"\n_START_ARTICLE_\nPalau del Marqu\xc3\xa9s de Villores\n_START_SECTION_\nHist\xc3\xb2ria\n_START_PARAGRAPH_\nFou manat construir pel notari Joan Com\xc3\xad, pertanyent a una fam\xc3\xadlia de comerciants de llana, en els anys 40 del segle XVI; posteriorment pass\xc3\xa0 al marqu\xc3\xa9s de Villores, i m\xc3\xa9s tard, el compr\xc3\xa0 la Uni\xc3\xb3 de Cooperatives. En els darrers anys la Uni\xc3\xb3 de Cooperatives necessit\xc3\xa0 vendre'l per problemes econ\xc3\xb2mics i finalment el compr\xc3\xa0 l'Ajuntament l'any 2006, que estudia convertir-lo en un hotel._NEWLINE_\xc3\x89s conegut popularment com el Sindicat, per pert\xc3\xa0nyer a la Uni\xc3\xb3 de Cooperatives, la qual hi tingu\xc3\xa9 oficines i magatzems, i tamb\xc3\xa9 hi hagu\xc3\xa9 un bar._NEWLINE_Amb motiu de l'exposici\xc3\xb3 Paisatges sagrats, dins del programa La llum de les imatges, s'ha dut a terme la restauraci\xc3\xb3 de la fa\xc3\xa7ana, amb la neteja i restituci\xc3\xb3 de la f\xc3\xa0brica de pedra, i de l'empedrat g\xc3\xb2tic amb c\xc3\xb2dols de l'entrada.\n_START_SECTION_\nArquitectura\n_START_PARAGRAPH_\nEl palau, de quatre plantes (planta baixa, entresol, planta principal i cambra), conserva elements g\xc3\xb2tics amb una tipologia plenament renaixentista, com es veu en l'entrada i en les sales dels pisos superiors. \xc3\x89s un llenguatge amb motius arquitect\xc3\xb2nics cults subjecte a una vigent tradici\xc3\xb3 local, en aquells moments en ple desenvolupament. Un element peculiar n'\xc3\xa9s la xemeneia, constitu\xc3\xafda per un enorme con de gran al\xc3\xa7ada el sota del qual es troba envoltat pels bancs de la llar._NEWLINE_L'element que destaca de l'edifici \xc3\xa9s la fa\xc3\xa7ana, de carreus menys la part superior, que \xc3\xa9s de ma\xc3\xa7oneria arrebossada amb morter de cal\xc3\xa7, amb una simetria incompleta, i dividida horitzontalment per quatre motllures que serveixen com a ampits de les finestres de l'entresol i de la planta principal, com a imposta de la portada i llindes de les finestres de l'entresol._NEWLINE_La planta baixa correspon a la portada, de mig punt amb dovelles, emmarcada per columnes adossades i segmentades, amb capitells amb caps en els caulicles situats entre les volutes, i coronada per l'escut dels Villores; i una petita finestra a la part dreta. Dues finestres rectangulars que corresponen a l'entresol, sense simetria estricta, presenten variants formals en la decoraci\xc3\xb3 de les pilastres que les emmarquen, una amb grotescos i l'altra amb discos retocats al dau, tot i que els capitells s\xc3\xb3n iguals i semblants als de les columnes de la portada. A la planta noble o principal correspon una garita en l'extrem esquerre i quatre finestres rectangulars, emparellades les centrals i les laterals, les primeres amb una motllura helico\xc3\xafdal d'inspiraci\xc3\xb3 g\xc3\xb2tica emmarcant l'obertura, i les darreres amb motius renaixentistes en les pilastres ja utilitzats en les finestres inferiors. La cambra sols presenta unes petites obertures de ventilaci\xc3\xb3."